Regeringen taler ikke om klassekamp. De fører den. Det var hovedsynspunktet i de taler, Per Clausen fra Enhedslisten holdt i Aalborg og Randers. Han skosede regeringen for systematisk at udsulte den offentlige sektor for i stedet at føre pengene over i borgernes private lommer. - Det betyder, at det bliver pengesedlen - ikke stemmesedlen, der afgør udviklingen i vores samfund. Det er det, der har været regeringens klare mål, siden de kom til magten, sagde han. Han argumenterede med, at regeringen holder væksten i det offentlige forbrug mindre end det private forbrug. - På den måde flyttes en stor del af samfundsøkonomien fra det, vi fælles bestemmer over, til det enkeltpersoner bestemmer over. Og vi ændrer velfærden fra at være noget, vi fælles bruger og betaler over skatten som sygehuse, børnehaver, ældrepleje til i stedet at være noget, der betales af forsikringsordninger og brugerbetaling og som derfor bliver markedsstyret i stedet for demokratisk styret, siger han. Og så kritiserer han det konservative ønske om skattelettelser. - Når De Konservative - og Ny Alliance - taler så stærkt for store skattelettelser til de rigeste, så er det klassekamp, siger Per Clausen. /ritzau/

Opsummering:
Regeringen fører systematisk klassekamp, siger Enhedslistens Per Clausen i sine grundlovstaler i Aalborg og Randers